b'\n_START_ARTICLE_\nEuropos Liaudies Partija\n_START_SECTION_\nIstorija\n_START_PARAGRAPH_\nEuropos Liaudies Partija (ELP), vienijanti centro de\xc5\xa1ini\xc5\xb3j\xc5\xb3 j\xc4\x97gas, turi gilias \xc5\xa1aknis Europos \xc5\xbeemyno istorijoje ir civilizacijoje. Ji buvo ta j\xc4\x97ga, kuri vadovavo Europos projektui nuo pat jo inicijavimo._NEWLINE_ELP kildinama i\xc5\xa1 1946\xc2\xa0m. ar 1948\xc2\xa0m. veikusio jud\xc4\x97jimo Nouvelles Equipes Internationales, taip pat i\xc5\xa1 1965\xc2\xa0m. \xc4\xafkurtos Europos krik\xc5\xa1\xc4\x8dioni\xc5\xb3 demokrat\xc5\xb3 s\xc4\x85jungos. Ta\xc4\x8diau taip pat manoma, kad ELP \xc5\xa1aknys gal\xc4\x97jo kilti dar i\xc5\xa1 1925\xc2\xa0m. \xc4\xafkurtos demokratini\xc5\xb3 partij\xc5\xb3 organizacijos Secretariat International des partis d\xc3\xa9mocratiques d\xe2\x80\x99inspiration chr\xc3\xa9tienne.\n_START_SECTION_\nStrukt\xc5\xabra\n_START_PARAGRAPH_\nDabartinis Europos Liaudies partijos pirmininkas yra buv\xc4\x99s Belgijos Ministras pirmininkas Wilfried Martens. Per ELP Kongres\xc4\x85 Bonoje 2009\xc2\xa0m. W. Martensas buvo i\xc5\xa1rinktas ELP pirmininku antrai kadencijai trej\xc5\xb3 met\xc5\xb3 laikotarpiui. To paties Kongreso metu buvo i\xc5\xa1rinkti ir ELP vicepirmininkai: Europos S\xc4\x85jungos komisarai Antonio Tajani (PdL) ir Michel Barnier (UMP), Suomijos Ministro pirmininko pavaduotojas Jyrki Katainen (KOK), Vengrijos Ministras pirmininkas Viktor Orb\xc3\xa1n (Fidesz), Vokietijos valstyb\xc4\x97s sekretorius Peter Hintze (CDU), Airijos opozicijos lyderis Enda Kenny (FG), Bulgarijos Parlamento nar\xc4\x97 Rumiana Jeleva (GERB) bei Europos Parlamento nariai Jacek Saryusz-Wolski (PO), Mario David (PSD) ir Corien Wortmann-Kool (CDA)._NEWLINE_Taip pat ex officio ELP vicepirmininkai yra Europos Komisijos pirmininkas Jos\xc3\xa9 Manuel Barroso, Europos Vadov\xc5\xb3 Tarybos pirmininkas Herman Van Rompuy, Europos Parlamento pirmininkas Jerzy Buzek ir ELP grup\xc4\x97s Europos Parlamente pirmininkas Joseph Daul (UMP). Vokietijos Krik\xc5\xa1\xc4\x8dioni\xc5\xb3 socialin\xc4\x97s s\xc4\x85jungos (CSU) narys Ingo Freidrich u\xc5\xbeima ELP i\xc5\xbedininko pareigas.\n_START_SECTION_\nVeikla\n_START_PARAGRAPH_\nEuropos Liaudies partija horizontaliai veikia su pagrindin\xc4\x97mis ES institucijomis._NEWLINE_ELP pirmininko kvietimu, Europos Komisijos, Europos Vadov\xc5\xb3 Tarybos, Europos Parlamento pirmininkai ir ELP valstybi\xc5\xb3 vadovai ar ministrai pirmininkai (taip pat opozicijos lyderiai) likus kelioms valandoms iki Europos Vadov\xc5\xb3 Tarybos susitikimo Briuselyje dalyvauja Europos Liaudies Partijos vir\xc5\xa1\xc5\xabni\xc5\xb3 susitikime Karali\xc5\xa1koje Akademijoje (Acad\xc3\xa9mie Royale), kurio metu suformuojamos bendros pozicijos._NEWLINE_Pastaruosiuos dvejus metus Europos Liaudies Partija reguliariai organizuoja ELP ministr\xc5\xb3 susitikimus, kurie paprastai vyksta prie\xc5\xa1 Europos S\xc4\x85jungos Tarybos susitikimus. Vyksta de\xc5\xa1imt skirting\xc5\xb3 ministr\xc5\xb3 susitikimai: u\xc5\xbesienio reikal\xc5\xb3, ekonomikos ir finans\xc5\xb3, darbo ir socialini\xc5\xb3 reikal\xc5\xb3, pramon\xc4\x97s, gynybos, \xc5\xbeem\xc4\x97s \xc5\xabkio, aplinkosaugos, teisingumo ir vidaus reikal\xc5\xb3, transporto ir energetikos. Susitikimai paprastai vyksta ELP b\xc5\xabstin\xc4\x97je Briuselyje._NEWLINE_Pagal 2007\xc2\xa0m. ES reglamento, kuris reguliuoja Europos partij\xc5\xb3 veikl\xc4\x85, patais\xc4\x85, ELP kas penkerius metus yra atsakinga u\xc5\xbe pan-europin\xc4\x97s kampanijos organizavim\xc4\x85 Europos Parlamento rinkimuose. Pagal Lisabonos sutart\xc4\xaf ELP, kaip ir kitos Europos partijos, turi pristatyti kandidat\xc4\x85 \xc4\xaf Europos Komisijos pirmininko post\xc4\x85; ELP jau tai padar\xc4\x97 prie\xc5\xa1 Lisabonos sutarties ratifikavim\xc4\x85, 2009\xc2\xa0m. baland\xc5\xbeio m\xc4\x97n. patvirtindama antrajai kadencijai Jos\xc3\xa9 Manuel Barroso.\n_START_SECTION_\nELP Europos S\xc4\x85jungos institucijose\n_START_PARAGRAPH_\n\xc5\xa0iuo metu visi trys pagrindiniai ES institucij\xc5\xb3 postai priklauso ELP: Europos Komisijai vadovauja Jos\xc3\xa9 Manuel Barroso (PSD), Europos Vadov\xc5\xb3 Tarybai\xc2\xa0\xe2\x80\x93 Herman Van Rompuy (CD&V), kuris taip pat paskirtas pirmuoju nuolatiniu Europos S\xc4\x85jungos prezidentu, o Europos Parlamentui pirmininkauja Jerzy Buzek (PO).\n_START_SECTION_\nEuropos Parlamentas\n_START_PARAGRAPH_\nEuropos Parlamente ELP sudaro did\xc5\xbeiausi\xc4\x85 parlamentin\xc4\x99 grup\xc4\x99, kuriai priklauso 265 Europos Parlamento nariai. Kiekvienuose Europos Parlamento rinkimuose pagal ELP valstybi\xc5\xb3 nari\xc5\xb3 s\xc4\x85ra\xc5\xa1us i\xc5\xa1rinkti kandidatai privalo prisijungti prie ELP grup\xc4\x97s Europos Parlamente. \xc5\xa0iuo metu Parlamente ELP yra vienintel\xc4\x97 Europos partija, kuri turi visi\xc5\xa1kai atitinkam\xc4\x85 parlamentin\xc4\x99 grup\xc4\x99. Pagal ELP \xc4\xafstatus ELP grup\xc4\x97s pirmininkas yra ex officio ELP vicepirmininkas.\n_START_SECTION_\nU\xc5\xbe Europos S\xc4\x85jungos rib\xc5\xb3\n_START_PARAGRAPH_\nEuropos Liaudies Partijai priklauso ir 5 valstybi\xc5\xb3 ar vyriausybi\xc5\xb3 vadovai i\xc5\xa1 ne ES \xc5\xa1ali\xc5\xb3: Jadranka Kosor (Kroatija, HDZ), Recep Tayyip Erdo\xc4\x9fan (Turkija, AKP), Sali Berisha (Albanija, DP), Nikola Gruevski (Makedonija, VMRO-DPMNE) ir Mikheil Saakashvili (Gruzija, UNM)._NEWLINE_ELP taip pat turi parlamentines grupes Europos Tarybos parlamentin\xc4\x97se asambl\xc4\x97jose, kurioms pirmininkauja Luca Volont\xc3\xa8 (Italija, UDC), ir Europos saugumo ir bendradarbiavimo organizacijoje (ESBO), kuriai vadovauja Walburga Habsburg Douglas (\xc5\xa0vedija, MSP)._NEWLINE_Pastaraisiais metais ELP vyst\xc4\x97 gana glaud\xc5\xbeius dvi\xc5\xa1alius santykius su konservatyvi\xc5\xb3 ir joms pana\xc5\xa1i\xc5\xb3 pa\xc5\xbei\xc5\xabr\xc5\xb3 partijomis u\xc5\xbe Europos S\xc4\x85jungos rib\xc5\xb3. D\xc4\x97l tvirtos transatlantin\xc4\x97s orientacijos ELP ypa\xc4\x8d daug d\xc4\x97mesio skiria \xc5\xa0iaur\xc4\x97s Amerikai. ELP palaiko glaud\xc5\xbeius ry\xc5\xa1ius su Tarptautiniu respublikon\xc5\xb3 institutu (International Republican Institute)._NEWLINE_ELP atstovauja Europ\xc4\x85 dvejose pasaulio centro-de\xc5\xa1ini\xc5\xb3j\xc5\xb3 j\xc4\x97gas vienijan\xc4\x8diose daugia\xc5\xa1al\xc4\x97se organizacijose: Tarptautiniai krik\xc5\xa1\xc4\x8dionys demokratai (Christian Democrat International) ir Tarptautin\xc4\x97 demokrat\xc5\xb3 s\xc4\x85junga (International Democrat Union). ELP taip pat yra ir Tarptautinio Europos jud\xc4\x97jimo (European Movement) nar\xc4\x97.\n_START_SECTION_\nOficialus ELP fondas (think tank)\n_START_PARAGRAPH_\nPo 2008\xc2\xa0m. ES reglamento, reguliuojan\xc4\x8dio Europos politini\xc5\xb3 partij\xc5\xb3 veikl\xc4\x85, persvarstymo, kuomet prad\xc4\x97ta leisti kurti Europos fondus pavald\xc5\xbeius Europos partijoms, ELP tais pa\xc4\x8diais metais \xc4\xafk\xc5\xabr\xc4\x97 oficial\xc5\xb3 fond\xc4\x85 think tank\xc2\xa0\xe2\x80\x93 Europos studij\xc5\xb3 centr\xc4\x85 (Centre for European Studies). Europos studij\xc5\xb3 centrui priklauso visi didieji ELP valstybi\xc5\xb3 nari\xc5\xb3 fondai: Konrado Adenauerio fondas (CDU), Hannso Seidelio fondas (CSU), Tyrim\xc5\xb3 ir socialini\xc5\xb3 studij\xc5\xb3 centras (PP), Konstantino Karamanlio demokratijos institutas (ND), Jarlo Hjalmarsono fondas (MOD) ir kiti. Per 2009\xc2\xa0m. Europos Parlamento rinkimus Europos studij\xc5\xb3 centras prad\xc4\x97jo s\xc4\x97kming\xc4\x85 internetin\xc4\x99 kampanij\xc4\x85 \xe2\x80\x9etellbarroso.eu\xe2\x80\x9c paremti ELP kandidato Jos\xc3\xa9 Manuel Barroso perrinkim\xc4\x85 \xc4\xaf Europos Komisijos pirmininko post\xc4\x85.'